Чим је хитлеровска Немачка почела Други светски рат нападом на Пољску, Велико фашистичко веће објавило је да Италија заузима став незараћене, али не и неутралне силе. У ствари, Мусолини је намеравао да ступи у рат тек када победа Осовине постане очигледна. Пошто су крајем маја и почетком јуна 1940. Британци потиснути са континента (Битка код Денкерка), а остаци француске армије потучени на Соми и Ени, Италија је 10. јуна 1940. објавила рат већ побеђеној Француској, као и Великој Британији.